[Foto’s] Almal gons oor dié paartjie se foto’sArryn Stephanie (Foto: Bria Terry/Wolf and Rose Photography) WAARSKUWING: Alhoewel die foto’s nie openlike naaktheid bevat nie, is die paartjie nie ten volle geklee nie. Die foto’s is nie gepas vir sensitiewe kykers of kinders nie. Dit is sekerlik een van dié sterkste boodskappe van die 21ste eeu: Skoonheid word nié gemeet aan ŉ mens se uiterlike voorkoms nie. ŉ Paartjie van die Amerikaanse deelstaat Texas maak nou opslae in die media vir hul verlowingsfoto’s wat vroue wêreldwyd wil bemagtig en boonop ŉ boodskap van ware skoonheid dra. Arryn en sy verloofde, Stephanie, het in Februarie vanjaar verloof geraak en onlangs besluit om dié mylpaal te vier met verlowingsfoto’s. Die fotograaf, Bria Terry van Wolf & Rose Photography, sê sy is oorval met positiewe kommentaar nadat sy dié foto’s op haar Facebook-blad gedeel het. Sosialemediagebruikers het onder meer die paartjie se “ooglopende passie en liefde” vir mekaar uitgewys en hulle geprys dat hulle dapper genoeg was om kwessies oor skoonheid en hóé mense skoonheid sien, aan te spreek. Stephanie het aan The Huffington Post gesê sy het nog “nooit meer aantreklik gevoel nie”. “Ek was geweldig op my senuwees om die eindresultaat te sien; ek het nie geweet wat om te verwag nie. Toe ek die album sien, was ek geskok. Ek lyk so verlief en vol selfvertroue. Elke mens verdien dit om hom- of haarself in daardie lig te sien, dit maak jou oë oop.” Sy sê dié foto’s moet vroue bemagtig en herinner om hulself én hul kurwes lief te hê. “Ek onthou hoe ek in die laerskool na myself in die spieël gekyk het en gewonder het hoekom my maag nie lyk soos ‘dit veronderstel is’ om te lyk nie. Oor die jare heen het ek aanvaar dat ek altyd as plus-grootte gesien gaan word. Ek forseer myself uit my gemaksone deur klere te dra wat die samelewing dikwels beskou as klere wat groter vroue nie moet dra nie. Ek loop met my kop hoog, glimlaggend en nie skaam vir myself nie.” Stephanie sê dit is belangrik dat die ander party in ŉ verhouding die persoon altyd geliefd en gekoester laat voel. “Hy is lief vir die mens wat ek is en vir wie hy word wanneer hy saam met my is. Hy het nog altyd gesê hy gee nie om hoe ek lyk nie en dat ek vir hom beeldskoon is.” Die foto’s is al bykans 100 000 keer op Facebook gedeel. Vir meer inligting, besoek Wolf & Rose Photography op Facebook. Arryn Stephanie (Foto: Bria Terry/Wolf and Rose Photography) Arryn Stephanie (Foto: Bria Terry/Wolf and Rose Photography) Arryn Stephanie (Foto: Bria Terry/Wolf and Rose Photography) Arryn Stephanie (Foto: Bria Terry/Wolf and Rose Photography)